ફિલ્મ ‘લવની ભવાઈ’ની હિરોઈન આરોહી પટેલને રૂબરૂ મળવા માટે જે સમય નક્કી થયો હતો, બરાબર એ જ સમયે તે આવી પહોંચી. ત્યારે સૌથી પહેલી ઇમ્પ્રેશન એ પડી કે ‘લવની ભવાઈ’ ફિલ્મની સફળતાએ તેને હવામાં ઊડતી કરી દીધી નથી. મોડાં આવીને પોતાનું વીઆઇપી સ્ટેટસ બતાવવાનું તેને સહેજ પણ જરૂરી લાગ્યું નહોતું. તેની સાથેની વાતચીત પરથી મને જાણવા મળ્યું કે આરોહીને એક્ટિંગ-કરિયરમાં કોઈ ઇન્ટરેસ્ટ જ નહોતો. એને તો માત્ર પ્રોડક્શન, ડાયરેક્શન અને એડિટિંગમાં જ ઇન્ટરેસ્ટ હતો! એટલે એને મેં પૂછ્યું કે તારે એક્ટિંગ કરવી જ નહોતી, તો પછી તું હિરોઇન કેવી રીતે બની ગઈ? એણે કહ્યું, ‘લવની ભવાઈ’ મારી પ્રથમ ફિલ્મ નથી. આ પહેલાં મેં 2015માં ગુજરાતી ફિલ્મ ‘પ્રેમજી’માં એક્ટિંગ કરી હતી. એના પ્રોડ્યુસર હતા વિજયગિરિ બાવાની. આ ફિલ્મ માટે તેમને કોઈ ઇનોસન્ટ ફેસવાળી વિલેજગર્લ લુકિંગ છોકરીની જરૂર હતી. વિજયગિરિ બાબા સાથે મારા પપ્પાને સારો રિલેશન હોવાથી અગાઉ ઘણી વખત મળવાનું બનેલું. ‘પ્રેમજી’ ફિલ્મ માટે તેમને મારો ચહેરો અનુકૂળ લાગ્યો, એટલે તેમણે મારા પપ્પાને વાત કરીને પૂછ્યું કે, ‘મારે આરોહી જેવા ચહેરાની જરૂર છે, શું તે ફિલ્મમાં એક્ટિંગ કરશે?’